نوشکے (تلار حوالکار) بلوچستان نیشنل پارٹی نوشکے نا ضلعی بیان اٹ ضلعی انتظامیہ ءِ پاننگانے کہ ہڑدڑ، نفسانفسی و ذہنی فریشانی ناچاگڑد ءِ ودی مننگ آن توننگ کن کوڑی کننگ و بلیک مارکیٹنگ ءِ چٹفنگ کن پبی عملی گام گیج کننگ تون اوار اجرتی بنداو و چنکا پوریا کروک آتا زند ءِ برجا تخنگ کن ہلہلہ ئی بنداو آ گام گیج کننگے۔ بیان اٹ پاننگانے کہ نیمہ لاک ڈاﺅن آن منہ گھنٹہ پد نوشکے ٹی کنوئی آ گڑاتا نہاد آتے بے کچ ودفسا 50 کلونُت ہرانا لاک ڈاﺅن آن مست نہاد 2400 روپئی ئس ولے لاک ڈاﺅن مننگ تون 3000 روپئی آبہا مننگ بنا کرے و جوان انگا کوالٹی نا نُت اتون اوار ایلو گڑاتے مارکیٹ آن غریب کننگانے ہراکہ الس ءِ فریشان کننگ ناسوب جوڑ مننگ اٹی ءِ۔ بیان اٹ پاننگانے کہ سینی ٹائز‘ ماسک اینڈ واش و کلورکین کون آ الس و اڑزان بہا مروک گڑاتا مصنوعی کاختی ودی کرسا بلیک اٹ کبین بہا کننگ انگ ءِ۔ بیان اٹ پاننگانے کہ نیمہ لاک ڈاﺅن الس نا فائدہ و وائرس نا توننگ کن بھاز جوان ءُ گام اسے ولے جم وپیدوار میکنزم مفننگ ناسوب آن الس کن فوڈ سیکورٹی رسک جوڑ مننگ اٹی ءِ۔
